钦定古今图书集成/方舆汇编/职方典/第1405卷 > 《游乳洞记》前人
## 钦定古今图书集成/方舆汇编/职方典/第1405卷 > 《游乳洞记》前人

余既试士兴安，问山水之可游者，得“乳洞”，出城西南
十里，路多榛。至洞口，有清溪、石梁。洞有三：下曰喷
雷，中曰驻云，上曰飞霞。下洞有泉，流石壁间，汇而为
溪，触石湍激有声。洞门轩敞，其中虚明，夏凉而冬温。
其下石如田垄，沟塍如凿。左旋至中洞，烟雾冥濛，有
石柱三及石室、石床。复旋左百步至上洞，石门平旷，
水浅可涉，石乳玲珑，有五色石横亘其上。秉炬深入石愈怪奇。三洞盖宋李邦彦名也。有碑记及张孝祥
大书“上清三洞皆在下洞口。”上有范成大诗刻遍读
之，小饮下洞而归。夫桂多岩洞，然三洞并豁，亦足奇
矣。兴安土风简朴，氓不知游，而三洞者竟不能閟见
赏名流如范、张、李诸公，将山川发灵，因人益显欤？譬
之士，苟有奇嶲瑰玮，虽在遐壤，必能振奋，施其声光
鹊起颖露，欲自閟匿，不可得也。余于兹游，重有感焉。